Document ID: 32001D0729

Απόφαση της Επιτροπής
της 15ης Οκτωβρίου 2001
για τον κατάλογο προγραμμάτων εξάλειψης και επιτήρησης των νόσων των ζώων και για τον κατάλογο προγραμμάτων ελέγχων με σκοπό την πρόληψη ζωονόσων που μπορούν να τύχουν χρηματοδοτικής συνδρομής από την Κοινότητα το έτος 2002
[κοινοποιηθείσα υπό τον αριθμό Ε(2001) 3150]
(2001/729/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, για ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/572/ΕΟΚ(2), και ιδίως το άρθρο 24 παράγραφος 5 και το άρθρο 32,
Εκτιμώντας τα ακόλουθα:
(1) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου(3), θα χρηματοδοτηθούν προγράμματα για την παρακολούθηση και εξάλειψη ζωονόσων στο πλαίσιο του τμήματος εγγυήσεων του ΕΓΤΠΕ για σκοπούς δημοσιονομικού ελέγχου, εφαρμόζοντας τα άρθρα 8 και 9 του εν λόγω κανονισμού.
(2) Για να καταρτιστεί ο κατάλογος προγραμμάτων εξάλειψης και επιτήρησης των νόσων των ζώων που μπορεί να τύχουν χρηματοδοτικής συνδρομής της Κοινότητας για το έτος 2002 και των προτεινόμενων ποσοστών και ποσών της συνδρομής για κάθε πρόγραμμα, πρέπει να ληφθούν υπόψη τόσο το ενδιαφέρον κάθε προγράμματος για την Κοινότητα όσο και το μέγεθος των διαθέσιμων πιστώσεων.
(3) Για να καταρτιστεί ο κατάλογος προγραμμάτων ελέγχων με σκοπό την πρόληψη ζωονόσων που μπορούν να τύχουν χρηματοδοτικής συνδρομής από την Κοινότητα για το έτος 2002 και των προτεινόμενων ποσοστών και ποσών της συνδρομής για κάθε πρόγραμμα, πρέπει να ληφθούν υπόψη τόσο το ενδιαφέρον κάθε προγράμματος για την Κοινότητα όσο και το μέγεθος των διαθέσιμων ποσοστώσεων.
(4) Η Επιτροπή προέβη σε εξέταση καθενός από τα προγράμματα που υποβλήθηκαν από τα κράτη μέλη τόσο από κτηνιατρική όσο και από οικονομική άποψη.
(5) Τα προγράμματα που εμφαίνονται στον κατάλογο της παρούσας απόφασης θα πρέπει να εγκριθούν το καθένα ξεχωριστά σε μεταγενέστερη ημερομηνία.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη την μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα προγράμματα εξάλειξης και επιτήρησης των νόσων των ζώων, τα εμφαινόμενα στον κατάλογο του παραρτήματος Ι της παρούσας απόφασης, μπορούν να τύχουν χρηματοδοτικής συνδρομής από την Κοινότητα το έτος 2002.
2. Για κάθε πρόγραμμα, όπως αναφέρεται στην παράγραφο 1, το προτεινόμενο ποσοστό και ποσό της χρηματοδοτικής συνδρομής από την Κοινότητα καθορίζεται στο παράρτημα Ι.
Άρθρο 2
1. Τα προγράμματα ελέγχων με σκοπό την πρόληψη ζωονόσων, τα εμφαινόμενα στον κατάλογο του παραρτήματος ΙΙ της παρούσας απόφασης, μπορούν να τύχουν χρηματοδοτικής συνδρομής από την Κοινότητα το έτος 2002.
2. Για κάθε πρόγραμμα, όπως αναφέρεται στην παράγραφο 1, το προτεινόμενο ποσοστό και ποσό της χρηματοδοτικής συνδρομής από την Κοινότητα καθορίζεται στο παράρτημα ΙΙ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 15 Οκτωβρίου 2001.

Labels: 0
15
19
5